b'\n_START_ARTICLE_\nLietuvos sveikatos moksl\xc5\xb3 universiteto Medicinos akademija\n_START_SECTION_\nIstorija\n_START_PARAGRAPH_\nLSMU MA studij\xc5\xb3 ir mokslinio darbo tradicijos siekia 1920 m., kai Auk\xc5\xa1tuosiuose kursuose buvo \xc4\xafsteigtas Medicinos skyrius, 1922 m. peraug\xc4\x99s \xc4\xaf Lietuvos universiteto (nuo 1930 m. VDU) Medicinos fakultet\xc4\x85._NEWLINE_1922 m. vasario 16 d. atidaryto Lietuvos universiteto Medicinos fakulteto pirmuoju dekanu patvirtintas Petras Avi\xc5\xbeonis. Steigiamojo Seimo priimtame universiteto statute buvo numatyti ir Medicinos fakultete prad\xc4\x97jo veikl\xc4\x85 Medicinos, Farmacijos, Odontologijos, Veterinarijos (nuo 1936 m. LVA) skyriai. 1933 m. atidaryti naujieji Medicinos fakulteto r\xc5\xabmai A. Mickevi\xc4\x8diaus gatv\xc4\x97je (architektas Vladimiras Dubeneckis)._NEWLINE_1937 m. Medicinos fakulteto dekano Vlado La\xc5\xa1o iniciatyva prad\xc4\x97tos statyti Vytauto Did\xc5\xbeiojo universiteto klinikos, 1940 m. pri\xc4\x97musios pirmuosius ligonius. Tuomet ligonin\xc4\x97 tur\xc4\x97jo 663 lovas ir buvo viena moderniausi\xc5\xb3 gydymo \xc4\xafstaig\xc5\xb3 Europoje._NEWLINE_1940 m. rudens semestre prad\xc4\x97ta mokymo planus ir vis\xc4\x85 mokymo sistem\xc4\x85 suvienodinti su Soviet\xc5\xb3 S\xc4\x85jungos auk\xc5\xa1t\xc5\xb3j\xc5\xb3 medicinos mokykl\xc5\xb3 planais ir mokymo sistema. Prasid\xc4\x97jus Antrajam pasauliniam karui, v\xc4\x97l gr\xc4\xaf\xc5\xbeta prie buvusios studij\xc5\xb3 tvarkos. Karui pasibaigus, studijos prad\xc4\x97tos pertvarkyti pagal bendras Soviet\xc5\xb3 S\xc4\x85jungos auk\xc5\xa1tosios medicinos mokyklos programas. 1946 m. pereita prie sesijin\xc4\x97s egzamin\xc5\xb3 tvarkos. Pokario metais didelis d\xc4\x97mesys buvo skiriamas politiniams, bendriems teoriniams, medicininiams dalykams ir labai suma\xc5\xbeintas specialyb\xc4\x97s praktini\xc5\xb3 dalyk\xc5\xb3 d\xc4\x97stymas._NEWLINE_1950 m. Kauno valstybinis universitetas reorganizuotas \xc4\xaf Kauno medicinos (KMI) ir Kauno politechnikos (KPI) institutus. 1950 m. gruod\xc5\xbeio 29 d. SSRS sveikatos apsaugos ministro \xc4\xafsakymu KMI direktoriumi paskirtas prof. Juozas Kup\xc4\x8dinskas. \xc5\xa0i data laikoma savaranki\xc5\xa1kos auk\xc5\xa1tosios medicinos mokyklos \xc4\xafk\xc5\xabrimo Kaune data. Medicinos institute \xc4\xafkurti 2 fakultetai: Gydomasis ir Farmacijos-Stomatologijos. 1950\xe2\x80\x931989 m. KMI pareng\xc4\x97 9500 gydytoj\xc5\xb3, 2300 provizori\xc5\xb3, 2200 stomatolog\xc5\xb3, 67 biofizikus. KMI buvo viena geriausi\xc5\xb3 SSRS auk\xc5\xa1t\xc5\xb3j\xc5\xb3 medicinos mokykl\xc5\xb3, su kuria bendradarbiavo u\xc5\xbesienio universitetai ir medicinos mokslo \xc4\xafstaigos._NEWLINE_1989 m. Kauno medicinos institutas tapo Kauno medicinos akademija (KMA). 1990 m. \xc4\xaf jos strukt\xc5\xabr\xc4\x85 gr\xc4\x85\xc5\xbeintos Akademin\xc4\x97s klinikos, 1991 m. \xe2\x80\x93 Endokrinologijos ir Kardiologijos institutai, 1992 m. \xc4\xafkurtas Psichofiziologijos ir reabilitacijos institutas, reorganizuotas Biomedicinini\xc5\xb3 tyrim\xc5\xb3 institutas, \xc4\xafkurtos profilin\xc4\x97s akademin\xc4\x97s klinikos, reorganizuotos kai kurios katedros, prad\xc4\x97tos reorganizuoti studijas._NEWLINE_Akademija i\xc5\xa1augo iki 5 fakultet\xc5\xb3: Medicinos, Odontologijos, Farmacijos, 1990 m. \xc4\xafkurtas Medicinos seser\xc5\xb3 su auk\xc5\xa1tuoju mokslu (dab. Slaugos), 1994 m. \xe2\x80\x93 Visuomen\xc4\x97s sveikatos fakultetas. Fakultet\xc5\xb3 strukt\xc5\xabra atitinka daugumos Europos universitet\xc5\xb3 programas: \xc4\xafdiegtas studij\xc5\xb3 laipsni\xc5\xa1kumo principas, disciplinos d\xc4\x97stomos blokais, ikidiplomin\xc4\x97s studijos susietos su podiplomin\xc4\x97mis. Studij\xc5\xb3 strukt\xc5\xabros reformos buvo baigtos 1995/1996 mokslo met\xc5\xb3 prad\xc5\xbeiai. J\xc5\xb3 tikslas \xe2\x80\x93 priartinti Akademijos auk\xc5\xa1t\xc4\x85sias medicinos studijas prie Europos studij\xc5\xb3 standart\xc5\xb3. \xc5\xa0i Akademijos reforma vyko aktyviai talkinant Belgijos, Danijos, Pranc\xc5\xabzijos, Suomijos, \xc5\xa0vedijos, Vokietijos universitetams._NEWLINE_1989\xe2\x80\x931998 m. KMA pareng\xc4\x97 2532 gydytojus, 587 farmacininkus, 846 stomatologus, 364 slaugytojus, 28 visuomen\xc4\x97s sveikatos specialistus._NEWLINE_Studij\xc5\xb3 strukt\xc5\xabros reformos baigtos 1995 m. mokslo met\xc5\xb3 prad\xc5\xbeiai. 1998 m. Kauno medicinos akademija tapo Kauno medicinos universitetu (KMU)._NEWLINE_2006 m. akademijoje studijavo 4800 student\xc5\xb3, dirbo 7500 \xc4\xafvairi\xc5\xb3 sri\xc4\x8di\xc5\xb3 specialist\xc5\xb3, daugiau kaip 120 profesori\xc5\xb3, 718 mokslo daktar\xc5\xb3. Apie 77\xc2\xa0% disertacijas apsigynusi\xc5\xb3 daktar\xc5\xb3 liko universiteto strukt\xc5\xabroje. Universitete studijavo studentai i\xc5\xa1 20 pasaulio \xc5\xa1ali\xc5\xb3._NEWLINE_2007 m. kovo 6 d. Klinik\xc5\xb3 miestelyje atidarytas kompleksas, kur\xc4\xaf sudaro 400 viet\xc5\xb3 biblioteka, sveikatos moksl\xc5\xb3 informacinis centras ir prof. Juozo Kup\xc4\x8dinsko skaitykla. Vienos moderniausi\xc5\xb3 Lietuvoje bibliotekos 4 auk\xc5\xa1t\xc5\xb3 pastatas suprojektuotas pagal Europos universitet\xc5\xb3 bibliotek\xc5\xb3 model\xc4\xaf (arch. Gra\xc5\xbeinos Janulyt\xc4\x97s-Bernotien\xc4\x97s studija). Komplekse yra 56 kompiuteri\xc5\xb3 sal\xc4\x97, 12 viet\xc5\xb3 mokymo klas\xc4\x97, 40 viet\xc5\xb3 seminar\xc5\xb3 ir 72 viet\xc5\xb3 konferencij\xc5\xb3 sal\xc4\x97s. Bibliotekos saugykloje sukaupta apie 700 t\xc5\xabkstan\xc4\x8di\xc5\xb3 medicinin\xc4\x97s tematikos leidini\xc5\xb3._NEWLINE_2010 m. kovo 18 d. LR Seimo nutarimu Kauno medicinos universitetas ir Lietuvos veterinarijos akademija sujungti \xc4\xaf Sveikatos moksl\xc5\xb3 universitet\xc4\x85.  Buv\xc4\x99 KMU fakultetai sukoncentruoti \xc4\xaf Medicinos akademij\xc4\x85.'